Birt þann 21. mars , 2014 | Höfundur : Nörd Norðursins Dead Snow : Red vs . Dead er beint framhald af Dead Snow sem kom út árið 2009 . Um er að ræða norska splattermynd í leikstjórn Tommy Wirkola . Með aðalhlutverk fara Vegar Hoel og Stig Frode Henriksen , sem voru báðir í fyrri myndinni , auk þess sem Martin Starr fer með áberandi hlutverk í myndinni , en hann er líklega hvað þekktastur fyrir að leika ofurnördið Bill í sjónvarpsþáttunum Freaks and Geeks . Til gamans má geta þá er íslenska fyrirtækið Saga Film einn af framleiðendum myndarinnar og var stór hluti hennar tekinn upp hér á landi síðastliðið sumar . Dead Snow : Red vs . Dead byrjar þar sem Dead Snow endaði og byrjar með látum . Martin , leikinn af Vegar Hoel , er hundeltur af nasista zombíum og endar á sjúkrahúsi þar sem hann er grunaður um að hafa myrt vini sína . Nasista zombíarnir stefna í átt að norskum smábæ og hyggst Martin gera allt sem í sínu valdi stendur til að stöðva zombíana og hefna fyrir morðin á vinum sínum . Til þess þarf hann aðstoð og fær uppvakningavarnarhópinn Zombie Squad með sér í lið með Daniel í forrystu . Ekki bara það , heldur hefur Martin öðlast nýja krafta með nýrri hendi sem var saumuð á hann á sjúkrahúsinu – en það er bara verst fyrir Martin að höndin er með sjálfstæðan vilja ! Þrátt fyrir að myndin sé beint framhald af Dead Snow er stemningin í Dead Snow : Red vs . Dead allt önnur og myndirnar tvær varla sambærilegar . Fyrri myndin nær að byggja upp nokkuð drungalega stemningu á köflum og nær að tvinna saman hefðbundna hryllingsmynd við splatterinn . Nýja myndin setur aftur fókusinn fyrst og fremst á splatterinn þar sem allt gengur út á blóð og viðbjóð í kómísku samhengi . Ekki er sjálfgefið að þeir sem fíluðu fyrstu myndina eigi eftir að fíla númer tvö . Ef fyrsta myndin er rokk þá er seinni myndin dauðarokk . Ef þú ert með viðkvæman maga og þykir ekkert fyndið við að nota þarma náungans sem bensíndælu eða hugsanlegar afleiðingar þess að nota munn-við-munn aðferðina á zombí að þá ættiru að sleppa því að sjá þessa mynd . Við hin böðum okkur í þessum hundruðum lítra af gerviblóði og og hlægjum illkvitnislega . Múhahaha ! Myndin er ekki aðeins blóðugri , heldur líka mun steiktari en sú fyrri og minnir Dead Snow : Red vs . Dead svolítið á splatterinn í Bad Taste og Braindead á köflum . Myndin býður upp á nokkuð óhefðbundna uppskrift af zombíum sem fylgja ekki settum zombíreglum sem flestir kannast við . Til að mynda geta nasista zombíarnir talað , hugsað og sumir þeirra eru jafnvel með sérstaka ofurkrafta . Það er varla hægt að bera splattermyndir á borð við Dead Snow : Red vs . Dead við hefbundnar kvikmyndir . Annað hvort fílaru splattermyndir eða ekki . Á heildina litið er myndin vel gerð miðað við splattermynd en mér þótti þó einstaka sinnum viðbjóðurinn fara aðeins yfir strikið – en það má svosem deila um hvort það sé kostur eða ókostur við splattermynd þar sem flest allt gengur út á viðbjóðinn og að sjokkera . Ef þú ert tilbúin / n að líta ekki of alvarlega á myndina , hlægja yfir atriðum sem ganga svo langt yfir strikið að það hálfa væri nóg og þolir súrealískt innyflaklám – þá er þetta klárlega mynd fyrir þig . Dead Snow : Red vs . Dead er trúlega ein af þessum myndum sem á eftir að fá mjög blendna dóma þar sem þeir sem þola ekki „ óþarfa ofbeldi “ í kvikmyndum og skilja ekki splattermyndir eiga eftir að rakka hana niður á meðan hinir splatter aðdáendurnir eiga frekar eftir að skemmta sér konunglega . Sagan er steikt , brandararnir súrealískir , splatstickhúmorinn í góðum gír og persónurnar stórlega ýktar og ótrúverðugar – allt þetta gerir eina góða splattermynd ! Myndina á eftir að sjokkera fleiri en sú fyrri , enda er hún ansi gróf miðað við mynd sem er sýnd í hefðbundnu kvikmyndahúsi . Dead Snow : Red vs . Dead býður upp á meiri splatter , hasar og kjánaskap en fyrri myndin . Það er langt síðan að jafn vel heppnaður splatter hefur sést á hvíta tjaldinu . Ég mæli eindregið með því að horfa á fyrstu myndina áður en þú horfir á þessa .